Komission asetus (EY) N:o 2244/2003, annettu 18 päivänä joulukuuta 2003, alusten satelliittiseurantajärjestelmää koskevista yksityiskohtaisista säännöistä



Virallinen lehti nro L 333 , 20/12/2003 s. 0017 - 0027



Komission asetus (EY) N:o 2244/2003, annettu 18 päivänä joulukuuta 2003, alusten satelliittiseurantajärjestelmää koskevista yksityiskohtaisista säännöistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002(1) ja erityisesti sen 22 artiklan 3 kohdan ja 23 artiklan 5 kohdan, sekä katsoo seuraavaa: (1) Asetuksen (EY) N:o 2371/2002 22 artiklan 1 kohdan b alakohdassa kalastusaluksia kielletään harjoittamasta yhteiseen kalastuspolitiikkaan kuuluvia toimia, jollei niille ole asennettu toimivaa järjestelmää, jonka avulla aluksen paikantaminen ja tunnistaminen kaukoseurantajärjestelmän avulla on mahdollista. (2) On aiheellista säätää, että alusten satelliittiseurantajärjestelmää (VMS-järjestelmää) olisi sovellettava 1 päivästä tammikuuta 2004 kaikkiin kokonaispituudeltaan 18 metriä ylittäviin kalastusaluksiin ja 1 päivästä tammikuuta 2005 kaikkiin kokonaispituudeltaan 15 metriä ylittäviin kalastusaluksiin. (3) Velvoite ei koskisi kalastusaluksia, jotka harjoittavat toimintaa yksinomaan jäsenvaltioiden perusviivojen sisäpuolella, sillä niiden toiminnan vaikutus kalavaroihin on vähäinen. (4) Asetuksen (EY) N:o 2371/2002 23 artiklan 3 kohdan mukaisesti jäsenvaltioiden on luotava hallinnolliset ja tekniset rakenteet, jotka ovat tarpeen tehokkaan valvonnan, tarkastuksen ja täytäntöönpanon varmistamiseksi, ja käytettävä siihen muun muassa satelliittiseurantajärjestelmiä. (5) VMS-järjestelmää koskevat tiukemmat säännökset tarjoavat mahdollisuuden lisätä merkittävästi tarkkailu-, valvonta- ja seurantatoimien tehokkuutta ja toimivuutta niin merellä kuin maalla. (6) Kalastusaluksen nopeuden ja kurssin ilmoittamista koskevien säännösten soveltamiseksi on aiheellista vahvistaa tietyin edellytyksin siirtymäkausi. (7) VMS-järjestelmää olisi sovellettava samalla tavoin yhteisön kalastusaluksiin ja yhteisön vesillä toimiviin kolmansien maiden kalastusaluksiin. (8) Näiden uusien säännösten antamisen vuoksi on tarpeen kumota 1 päivästä tammikuuta 2004 neuvoston asetuksen (ETY) N:o 2847/93 soveltamista koskevista yksityiskohtaisista säännöistä satelliittiasemalta käsin toimivien kalastusalusten jatkuvien paikantamisjärjestelmän osalta 29 päivänä heinäkuuta 1997 annettu komission asetus (EY) N:o 1489/97(2). (9) Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset, ON ANTANUT TÄMÄN ASETUKSEN: I LUKU YLEISET SÄÄNNÖKSET 1 artikla Kohde Tässä asetuksessa vahvistetaan alusten satelliittiseurantajärjestelmän ("VMS-järjestelmän"), sellaisena kuin siitä säädetään asetuksen (EY) N:o 2371/2002 22 artiklan 1 kohdan b alakohdassa ja 23 artiklan 3 kohdassa, käyttöä jäsenvaltioissa koskevat yksityiskohtaiset säännöt. 2 artikla Soveltamisala 1. Tätä asetusta sovelletaan: a) 1 päivästä tammikuuta 2004 kaikkiin kokonaispituudeltaan 18 metriä ylittäviin kalastusaluksiin; ja b) 1 päivästä tammikuuta 2005 kaikkiin kokonaispituudeltaan 15 metriä ylittäviin kalastusaluksiin. 2. Tätä asetusta ei sovelleta ainoastaan vesiviljelyyn käytettäviin kalastusaluksiin, jotka harjoittavat toimintaa yksinomaan jäsenvaltioiden perusviivojen sisäpuolella. 3 artikla Kalastuksenseurantakeskukset 1. Jäsenvaltioiden on perustettava kalastuksenseurantakeskuksia. 2. Jäsenvaltion kalastuksenseurantakeskus seuraa: a) kyseisen jäsenvaltion lipun alla purjehtivia kalastusaluksia kaikilla vesialueilla ja kaikissa satamissa; b) muiden jäsenvaltioiden lipun alla purjehtivia yhteisön kalastusaluksia; ja c) kolmansien maiden kalastusaluksia niiden ollessa kyseisen jäsenvaltion suvereniteettiin tai lainkäyttövaltaan kuuluvilla vesialueilla. 3. Jäsenvaltiot voivat perustaa yhteisen kalastuksenseurantakeskuksen. II LUKU YHTEISÖN KALASTUSALUSTEN SATELLIITTISEURANTA 4 artikla Vaatimus yhteisön kalastusaluksille asennettavista satelliittiseurantalaitteista VMS-järjestelmän piiriin kuuluvalla yhteisön kalastusaluksella ei ole lupaa lähteä satamasta, jollei sille ole asennettu toimivaa satelliittiseurantalaitetta. 5 artikla Satelliittiseurantalaitteiden erityispiirteet 1. Yhteisön kalastusaluksille asennettujen satelliittiseurantalaitteiden avulla on kaikkina aikoina varmistettava seuraavien tietojen automaattinen toimittaminen lippujäsenvaltion kalastuksenseurantakeskukselle: a) kalastusaluksen tunnistetiedot; b) kalastusaluksen viimeisin maantieteellinen sijainti, jonka virheen on oltava alle 500 metriä ja luotettavuusvälin 99 prosenttia; c) kalastusaluksen kyseisen sijainnin vahvistamisen päivämäärä ja kellonaika (Greenwichin yleisaikana eli UTC-aikana ilmaistuna); ja d) viimeistään 1 päivästä tammikuuta 2006 kalastusaluksen nopeus ja kurssi. 2. Jäsenvaltioiden on toteutettava asianmukaiset toimenpiteet varmistaakseen, että satelliittiseurantalaitteisiin ei voida syöttää eikä niistä voida tulostaa vääriä sijainteja eikä niiden tietoja voida manuaalisesti muuttaa. 6 artikla Vastuu satelliittiseurantalaitteista 1. Yhteisön kalastusaluksen päällikön on varmistettava, että satelliittiseurantalaitteet ovat kaikkina aikoina täysin toimintakykyisiä ja että 5 artiklan 1 kohdassa tarkoitetut tiedot toimitetaan. 2. Yhteisön kalastusaluksen päällikön on erityisesti varmistettava, että a) tietoja ei muuteta millään tavoin; b) satelliittiseurantalaitteiden antennin/antennien toimintaa ei estetä millään lailla; c) satelliittiseurantalaitteiden voiman saanti ei keskeydy millään tavoin; ja d) satelliittiseurantalaitteita ei poisteta kalastusaluksista. 3. Kielletään satelliittiseurantalaitteiden tuhoaminen, vahingoittaminen, toimintakyvyttömäksi tekeminen tai muunlainen häirintä. 7 artikla Valvontatoimenpiteet, jotka lippujäsenvaltion on toteutettava Kunkin lippujäsenvaltion on varmistettava 5 artiklan 1 kohdassa tarkoitettujen tietojen paikkansapitävyyden säännöllinen seuranta ja toimittava viipymättä, kun tietojen havaitaan olevan virheellisiä. 8 artikla Tietojen toimitustiheys 1. Kunkin jäsenvaltion on varmistettava, että sen kalastuksenseurantakeskus saa VMS-järjestelmän kautta 5 artiklassa 1 kohdassa tarkoitetut, lippunsa alla purjehtivia ja yhteisössä rekisteröityjä kalastusaluksia koskevat tiedot vähintään kerran tunnissa. Kalastuksenseurantakeskus voi päättää tietojen vaatimisesta lyhyemmin väliajoin. 2. Sen estämättä, mitä 1 kohdassa säädetään, tietojen toimitustiheys voi olla vähintään kerran kahdessa tunnissa, jos kalastuksenseurantakeskuksella on mahdollisuus määrittää kalastusalusten tosiasiallinen sijainti. 3. Kalastusaluksen ollessa satamassa satelliittiseurantalaite voidaan kytkeä pois päältä edellyttäen, että lippujäsenvaltion kalastuksenseurantakeskukselle ja rannikkojäsenvaltion kalastuksenseurantakeskukselle on annettu asia ennakolta tiedoksi ja jos seuraavasta ilmoituksesta käy ilmi, että kalastusaluksen sijainti ei ole muuttunut edelliseen ilmoitukseen verrattuna. 9 artikla Erityisalueille saapumisen ja sieltä poistumisen seuranta Kunkin jäsenvaltion on varmistettava, että sen kalastuksenseurantakeskus seuraa VMS-järjestelmän avulla kyseisen jäsenvaltion lipun alla purjehtivien ja yhteisössä rekisteröityjen kalastusalusten seuraaville alueille saapumista ja niiltä poistumista koskevia päivämääriä ja kellonaikoja: a) merialueet, joilla sovelletaan vesialueille pääsyä ja vesiluonnonvarojen käyttöä koskevia erityissääntöjä; b) sellaisten alueellisten kalastusjärjestöjen sääntelyalueet, joiden osapuolia yhteisö tai tietyt jäsenvaltiot ovat; c) kolmannen maan vesialueet. 10 artikla Tietojen toimittaminen rannikkojäsenvaltiolle 1. Kunkin jäsenvaltion käyttöön ottaman VMS-järjestelmän avulla on varmistettava, että rannikkojäsenvaltion kalastuksenseurantakeskukseen toimitetaan automaattisesti 5 artiklan mukaisesti annettavat tiedot kyseisen jäsenvaltion lipun alla purjehtivista ja yhteisössä rekisteröidyistä kalastusaluksista sinä aikana, jona alukset ovat kyseisen rannikkojäsenvaltion vesillä. Kyseiset tiedot on välitettävä liitteessä I määritellyssä muodossa samanaikaisesti lippujäsenvaltion kalastuksenseurantakeskukseen. 2. Kunkin jäsenvaltion on toimitettava muille jäsenvaltioille täydellinen luettelo leveys- ja pituuskoordinaateista, joihin niiden yksinomainen talousvyöhyke tai yksinomainen kalastusalue rajoittuu. 3. Yhteisesti aluetta valvovat rannikkojäsenvaltiot voivat määrittää yhteisen vastaanottajan 5 artiklan mukaisesti toimitettaville tiedoille. Niiden on ilmoitettava tästä komissiolle ja muille jäsenvaltioille. 4. Jäsenvaltioiden on varmistettava toimivaltaisten viranomaistensa välinen koordinointi tiedonsiirrossa rannikkojäsenvaltion kalastuksenseurantakeskukseen käytettävien menetelmien laatimisessa ja toiminnassa. 5. Jäsenvaltioiden on pyynnöstä toimitettava muille jäsenvaltioille luettelo niiden lipun alla purjehtivista VMS-järjestelmän piiriin kuuluvista aluksista. Luettelon on sisällettävä kunkin aluksen osalta sisäinen rekisterinumero, ulkoiset tunnistetiedot, nimi ja kansainvälinen radiokutsutunnus. 11 artikla Satelliittiseurantalaitteen tekninen vika tai toimimattomuus 1. Jos yhteisön kalastusalukseen asennettuun satelliittiseurantalaitteeseen tulee tekninen vika tai jos ne eivät toimi, aluksen päällikön, omistajan tai näiden edustajan on toimitettava lippujäsenvaltion kalastuksenseurantakeskukseen ja rannikkojäsenvaltion kalastuksenseurantakeskukseen kerran neljässä tunnissa alkaen vian havaitsemisajankohdasta tai siitä hetkestä, jolloin hänelle ilmoitettiin viasta 3 kohdan tai 12 artiklan 1 kohdan mukaisesti, aluksen ajan tasalle saatettu maantieteellinen sijainti sähköpostilla, teleksillä, faksilla, puhelinviestillä tai radiolla sellaisen radioaseman kautta, joka on yhteisön lainsäädännössä hyväksytty vastaanottamaan tällaisia ilmoituksia. 2. Yhteisön kalastusalus ei saa teknisen vian tai toimintahäiriön jälkeen lähteä satamasta ennen kuin alukselle asennettu satelliittiseurantalaite toimii toimivaltaisia viranomaisia tyydyttävällä tavalla tai ennen kuin toimivaltaiset viranomaiset muuten antavat sille luvan lähteä. 3. Jäsenvaltioiden on pyrittävä ilmoittamaan aluksen päällikölle, omistajalle tai näiden edustajalle, jos yhteisön kalastusalukselle asennettu satelliittiseurantalaite vaikuttaa vialliselta tai toimimattomalta. 4. Lippujäsenvaltio voi sallia satelliittiseurantalaitteen korvaamisen toimintakuntoisella laitteella, joka on 5 artiklan mukainen. 12 artikla Tietojen saamatta jääminen 1. Jos lippujäsenvaltion kalastuksenseurantakeskus ei ole 12 tuntiin vastaanottanut tietolähetystä 8 ja 11 artiklan mukaisesti, sen on ilmoitettava asiasta mahdollisimman pian aluksen päällikölle, omistajalle tai näiden edustajalle. Jos tällainen tilanne esiintyy tietyn aluksen osalta useammin kuin kolmesti vuodessa, lippujäsenvaltion on varmistettava, että kyseisen aluksen satelliittiseurantalaite tarkistetaan. Kyseisen jäsenvaltion on tutkittava asiaa selvittääkseen, onko laitetta käsitelty omavaltaisesti. Poiketen siitä, mitä 6 artiklan 2 kohdan d alakohdassa säädetään, tämä voi edellyttää laitteen poistamisen alukselta tarkastelua varten. 2. Jos lippujäsenvaltion kalastuksenseurantakeskus ei ole 12 tuntiin vastaanottanut tietolähetystä 8 artiklan ja 11 artiklan 1 kohdan mukaisesti ja viimeisin vastaanotettu sijainti-ilmoitus oli jonkin rannikkojäsenvaltion vesialueelta, sen on ilmoitettava asiasta mahdollisimman pian kyseisen rannikkojäsenvaltion kalastuksenseurantakeskukseen. 3. Jos jonkin rannikkojäsenvaltion toimivaltaiset viranomaiset havaitsevat vesialueellaan kalastusaluksen eivätkä ole vastaanottaneet siitä tietoja 10 artiklan 1 kohdan tai 11 artiklan 1 kohdan mukaisesti, niiden on ilmoitettava asiasta aluksen päällikölle ja lippujäsenvaltion kalastuksenseurantakeskukselle. 13 artikla Kalastustoiminnan seuranta 1. Jäsenvaltioiden on käytettävä 8 artiklan, 10 artiklan 1 kohdan ja 11 artiklan 1 kohdan mukaisesti vastaanottamiaan tietoja alusten kalastustoiminnan tehokasta seurantaa varten. 2. Lippujäsenvaltioiden on varmistettava, että niiden lipun alla purjehtivilta tai niissä rekisteröidyiltä kalastusaluksilta saadut tiedot rekisteröidään atk-tiedostona kolmen vuoden ajaksi. 3. Rannikkojäsenvaltioiden on varmistettava, että jonkin muun jäsenvaltion lipun alla purjehtivilta kalastusaluksilta saadut tiedot rekisteröidään atk-tiedostona kolmen vuoden ajaksi. III LUKU TIETOJEN SAATAVUUS JA KERTOMUKSET 14 artikla Pääsy tietoihin 1. Jäsenvaltioiden on varmistettava, että komissiolla on erityisestä pyynnöstä kalastuksenseurantakeskuksen saamat tiedot sisältävien tiedostojen etäkäyttömahdollisuus verkon kautta. 2. Tämän asetuksen mukaisesti vastaanotettuja tietoja on käsiteltävä luottamuksellisina. 15 artikla Toimivaltaisia viranomaisia koskevat tiedot 1. Kalastuksenseurantakeskuksista vastaavien toimivaltaisten viranomaisten nimet, osoitteet, puhelinnumerot, teleksi- ja faksinumerot sekä X.25- tai muut sähköisessä tiedonsiirrossa käytetyt osoitteet luetellaan liitteessä II. 2. Edellä 1 kohdassa tarkoitettujen tietojen muutoksista on ilmoitettava komissiolle ja muille jäsenvaltioille viikon kuluessa muutoksen päivämäärästä. 16 artikla Jäsenvaltioiden puolivuosittaiset kertomukset 1. Jäsenvaltioiden on toimitettava komissiolle puolivuosittain, 1 päivään toukokuuta ja 1 päivään marraskuuta mennessä, kertomus niiden VMS-järjestelmän toiminnasta edellisen puolivuotiskauden aikana. 2. Niiden on toimitettava komissiolle erityisesti seuraavat tiedot: a) niiden VMS-järjestelmän piiriin kuuluvien kalastusalusten lukumäärä, jotka edellisen puolivuotiskauden aikana purjehtivat kyseisen jäsenvaltion lipun alla tai jotka oli rekisteröity siinä; b) luettelo kalastusaluksista, joiden satelliittiseurantalaitteissa on edellisellä puolivuotiskaudella toistuvasti ollut teknisiä vikoja tai toimintahäiriöitä; c) kalastuksenseurantakeskuksen edellisellä puolivuotiskaudella vastaanottamien sijainti-ilmoitusten lukumäärä jaoteltuina lippuvaltioittain; ja d) kyseisen jäsenvaltion lipun alla purjehtivien tai siinä rekisteröityjen, VMS-järjestelmän piiriin kuuluvien kalastusalusten edellisellä puolivuotiskaudella FAO-suuralueiden mukaan määritellyillä merialueilla yhteensä viettämä aika. 3. Jäsenvaltiot ja komissio voivat vahvistaa yhteistyössä 2 kohdassa tarkoitettujen tietojen toimitusmuodon. IV LUKU YHTEISÖN VESIALUEILLA TOIMIVIEN KOLMANSIEN MAIDEN KALASTUSALUSTEN SATELLIITTISEURANTA 17 artikla Vaatimus alukselle asennettavasta satelliittiseurantalaitteesta VMS-järjestelmän piiriin kuuluvalle kolmannen maan kalastusalukselle on oltava asennettu toimiva satelliittiseurantalaite sen ollessa yhteisön vesialueilla. 18 artikla Satelliittiseurantalaitteiden erityispiirteet 1. Kolmansien maiden kalastusalusten ollessa yhteisön vesialueilla niille asennettujen satelliittiseurantalaitteiden avulla on varmistettava seuraavien tietojen automaattinen toimittaminen kaikkina aikoina: a) kalastusaluksen tunnistetiedot; b) kalastusaluksen viimeisin maantieteellinen sijainti, jonka virheen on oltava alle 500 metriä ja luotettavuusvälin 99 prosenttia; c) kalastusaluksen kyseisen sijainnin vahvistamisen päivämäärä ja kellonaika (Greenwichin yleisaikana eli UTC-aikana ilmaistuna); ja d) viimeistään 1 päivästä tammikuuta 2006 kalastusaluksen nopeus ja kurssi. 2. On varmistettava, että satelliittiseurantalaitteisiin ei voida syöttää eikä niistä voida tulostaa vääriä sijainteja ja että niiden tietoja ei voida manuaalisesti muuttaa. 19 artikla Vastuu satelliittiseurantalaitteista 1. VMS-järjestelmän piiriin kuuluvien kolmansien maiden kalastusalusten päälliköiden on varmistettava, että satelliittiseurantalaitteet ovat kaikkina aikoina täysin toimintakykyisiä ja että 18 artiklan 1 kohdassa tarkoitetut tiedot toimitetaan. 2. Kolmansien maiden kalastusalusten päälliköiden on erityisesti varmistettava, että a) tietoja ei muuteta millään tavoin; b) satelliittiseurantalaitteiden antennin/antennien toimintaa ei estetä millään lailla; c) satelliittiseurantalaitteiden voiman saanti ei keskeydy millään tavoin; ja d) satelliittiseurantalaitteita ei poisteta kalastusaluksista. 3. Kielletään satelliittiseurantalaitteiden tuhoaminen, vahingoittaminen, toimintakyvyttömäksi tekeminen tai muunlainen häirintä. 20 artikla Tietojen toimitustiheys Tiedot on toimitettava automaattisesti vähintään kerran tunnissa. Ne voidaan kuitenkin toimittaa vähintään kerran kahdessa tunnissa, jos lippuvaltion kalastuksenseurantakeskuksella on mahdollisuus määrittää kalastusaluksen tosiasiallinen sijainti. 21 artikla Tietojen välittäminen rannikkojäsenvaltiolle Edellä 18 artiklan 1 kohdassa tarkoitetut paikannustiedot on välitettävä rannikkojäsenvaltion kalastuksenseurantakeskukseen liitteessä I määritellyssä muodossa. 22 artikla Yhteistyö jäsenvaltioiden ja kolmansien maiden välillä 1. Kunkin jäsenvaltion on toimitettava, maailman geodeettisen koordinaatiojärjestelmän (World Geodetic System 1984, WGS 84) kanssa yhdenmukaisessa muodossa, kyseisten kolmansien maiden toimivaltaisille viranomaisille täydellinen luettelo pituus- ja leveyskoordinaateista, joihin niiden talousvyöhyke tai kalastusvyöhyke rajoittuvat. 2. Rannikkojäsenvaltioiden on varmistettava kyseisten kolmansien maiden toimivaltaisten viranomaisten kanssa harjoitettava koordinointi automaattisessa tiedonsiirrossa rannikkojäsenvaltion kalastuksenseurantakeskukseen käytettävien menetelmien laatimisessa ja toiminnassa. 23 artikla Satelliittiseurantalaitteen tekninen vika tai toimimattomuus 1. Jos yhteisön vesialueilla olevalle kolmannen maan kalastusalukselle asennettuun satelliittiseurantalaitteeseen tulee tekninen vika tai jos se ei toimi, aluksen päällikön, omistajan tai näiden edustajan on ilmoitettava kahden tunnin välein ja aina kun alus siirtyy yhdeltä ICES-alueelta toiselle aluksen ajan tasalle saatettu maantieteellinen sijainti sähköpostilla, teleksillä, faksilla, puhelinviestillä tai radiolla. 2. Nämä tiedot on toimitettava rannikkojäsenvaltion kalastuksenseurantakeskukseen. 3. Yhteisön vesillä kalastustoimintaa harjoittava kolmannen maan kalastusalus ei saa teknisen vian tai toimintahäiriön jälkeen lähteä jäsenvaltion satamasta ennen kuin alukselle asennettu satelliittiseurantalaite toimii toimivaltaisia viranomaisia tyydyttävällä tavalla tai ennen kuin toimivaltaiset viranomaiset muuten antavat sille luvan lähteä. 4. Rannikkojäsenvaltioiden on ilmoitettava aluksen päällikölle, omistajalle tai näiden edustajalle, jos alukselle asennettu satelliittiseurantalaite vaikuttaa vialliselta tai toimimattomalta. 24 artikla Kalastustoiminnan seuranta ja siitä annettavat ilmoitukset 1. Jäsenvaltioiden on käytettävä 18 artiklan ja 23 artiklan 1 kohdan mukaisesti vastaanottamiaan tietoja kolmansien maiden kalastusalusten kalastustoiminnan tehokasta seurantaa varten. 2. Jäsenvaltioiden on varmistettava, että kolmansien maiden kalastusaluksilta saadut tiedot rekisteröidään atk-tiedostona kolmen vuoden ajaksi. 3. Jäsenvaltioiden on ilmoitettava komissiolle viipymättä, jos alus ei noudata tämän luvun sääntöjä. V LUKU LOPPUSÄÄNNÖKSET 25 artikla Kumoaminen Kumotaan asetus (EY) N:o 1489/97 1 päivästä tammikuuta 2004. Viittauksia kumottuun asetukseen pidetään viittauksina tähän asetukseen liitteessä III olevan vastaavuustaulukon mukaisesti. 26 artikla Voimaantulo ja soveltaminen Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 2003. Komission puolesta Franz Fischler Komission jäsen (1) EYVL L 358, 31.12.2002, s. 59. (2) EYVL L 202, 30.7.1997, s. 18, asetus sellaisena kuin se on muutettuna asetuksella (EY) N:o 2445/1999 (EYVL L 298, 19.11.1999, s. 5). LIITE I SÄHKÖINEN TIEDONSIIRTOMUOTO TIETOJEN TOIMITTAMISEKSI RANNIKKOJÄSENVALTIOLLE A. Sijainti-ilmoituksen sisältö >TAULUKON PAIKKA> B. Sijainti-ilmoituksen rakenne Tiedonsiirrossa käytettävän rakenteen on oltava seuraavanlainen: - viestin alku ilmoitetaan kaksoiskauttaviivalla (//) ja kirjaimilla "SR", - tietoyksikön alku ilmoitetaan kaksoiskauttaviivalla (//) ja kentän koodilla, - kentän koodi ja tieto erotetaan yksinkertaisella kauttaviivalla (/), - tietoparit erotetaan välilyönnillä, - tietueen loppu ilmoitetaan kirjaimilla "ER" ja kaksoiskauttaviivalla (//). C. Tietoyksiköiden määrittely >TAULUKON PAIKKA> LIITE II Toimivaltaiset viranomaiset BELGIË/BELGIQUE >TAULUKON PAIKKA> DANMARK >TAULUKON PAIKKA> DEUTSCHLAND >TAULUKON PAIKKA> ΕΛΛΑΣ >TAULUKON PAIKKA> ESPAÑA >TAULUKON PAIKKA> FRANCE >TAULUKON PAIKKA> IRELAND >TAULUKON PAIKKA> ITALIA >TAULUKON PAIKKA> NEDERLAND >TAULUKON PAIKKA> PORTUGAL >TAULUKON PAIKKA> SUOMI/FINLAND >TAULUKON PAIKKA> SVERIGE >TAULUKON PAIKKA> UNITED KINGDOM >TAULUKON PAIKKA> LIITE III VASTAAVUUSTAULUKKO >TAULUKON PAIKKA>